Regionsudvalgets udtalelse om "Konsekvenserne for de lokale og regionale myndigheder af forhandlingerne om den almindelige overenskomst om handel med tjenesteydelser (GATS) inden for WTO"

(2003/C 256/14)

REGIONSUDVALGET HAR -

under henvisning til præsidiets beslutning af 8. april 2003 om i henhold til EF-traktatens artikel 265, stk. 5, at pålægge Underudvalget for Forbindelser Udadtil at udarbejde en udtalelse om konsekvenserne for de lokale og regionale myndigheder af forhandlingerne om den almindelige overenskomst om handel med tjenesteydelser (GATS) inden for WTO,

under henvisning til overenskomsten af 1994 om oprettelse af WTO og GATS (General Agreement on Trade in Services)(1),

under henvisning til "Meddelelse fra Kommissionen til Rådet og Parlamentet om EU-tilgangen til WTO-millenniumrunden" (KOM(1999) 331 endelig udg.),

under henvisning til Europa-Parlamentets betænkning med henstillinger til Kommissionen om forhandlingerne inden for rammerne af WTO om den såkaldte indbyggede dagsorden (2028/2001 (INI), A5-0076/2001 af 28. februar 2001),

under henvisning til sin udtalelse om "EU's forhandlingsposition på landbrugsområdet med henblik på næste WTO-forhandlingsrunde" (CdR 327/99 fin)(2),

under henvisning til den resolution, som Forsamlingen af Regioner i Europa (AER) den 18. oktober 2002 vedtog om "GATS og den kulturelle mangfoldighed",

under henvisning til den såkaldte Doha-udviklingsagenda af 14. november 2001 for en ny global forhandlingsrunde for handelsaftaler,

under henvisning til Europa-Parlamentets betænkning om den almindelige overenskomst om handel med tjenesteydelser (GATS) inden for WTO, herunder den kulturelle mangfoldighed (PE T5-0087/2003 af 12. marts 2003),

under henvisning til sin udtalelse af 9. april 2003 om EU's forhandlingsposition på landbrugsområdet med henblik på næste WTO-forhandlingsrunde (CdR 181/2002 fin ),

under henvisning til det forslag til udtalelse, som blev vedtaget af Underudvalget for Forbindelser Udadtil den 23. maj 2003 (CdR 103/2003 rev.) (ordfører: Axel Endlein, præsident for Deutscher Landkreistag, D-PSE) -

på sin 50. plenarforsamling den 2. og 3. juli 2003 (mødet den 3. juli) enstemmigt vedtaget følgende udtalelse.

1. Regionsudvalgets synspunkter

Generelle bemærkninger

Regionsudvalget

1.1. konstaterer, at GATS-forhandlingerne er af meget stor betydning, både for de regionale økonomier (virksomhederne i de forskellige regioner har interesse i lettere adgang til markeder uden for EU) og for de regionale og lokale myndigheder, som i stort omfang er ansvarlige for forsyningen med tjenesteydelser,

1.2. understreger, at nedenstående henstillinger i første omgang er rettet til Kommissionen, som fører WTO-forhandlingerne, men opfordrer også EU's regioner og kommuner samt de sammenslutninger, der repræsenterer dem på nationalt og europæisk plan, til at deltage i debatten om den internationale liberalisering af tjenesteydelser,

1.3. anser det for strengt nødvendigt at holde sig løbende orienteret om WTO-forhandlingerne og underkaste forhandlingsresultaterne en kritisk vurdering; anmoder om formidling til offentligheden af de nuværende forhandlinger i WTO og går ind for, at GATS-debatten i EU uddybes med fuld inddragelse af de lokale og regionale myndigheder og de befolkninger, som de repræsenterer,

1.4. betoner i den forbindelse, at de offentlige tjenesteydelser f.eks. inden for uddannelse og kultur - der hører til EU-borgernes velerhvervede rettigheder - er baseret på de regionale og lokale myndigheders bevidsthed om deres opgaver og forpligtelser over for borgerne, og at man derfor fortsat må sikre bevarelsen af den demokratiske kontrol samt tjenesteydelsernes kontinuitet, tilgængelighed og kvalitet,

1.5. henleder opmærksomheden på, at princippet om gensidig markedsadgang ikke kan realiseres for regionale og kommunale virksomheder, som er bundet til deres eget område, og at der må tages hensyn til dette forhold ved WTO-forhandlingerne.

Særlige bemærkninger

1.6. understreger, at der ikke må røres ved noget myndighedsniveaus ret til at levere offentlige tjenesteydelser i eget regi eller via egne virksomheder. RU henviser i den forbindelse til WTO-reglerne, der ikke giver grundlag for nogen privatiserings- eller dereguleringstvang i forbindelse med liberaliseringstiltagene. Det samme gælder fastsættelsen af betingelserne for levering af tjenesteydelserne, som fortsat fuldt ud må være forbeholdt de regionale og lokale myndigheder under hensyntagen til disses målsætninger og de lokale forhold i de enkelte lande,

1.7. støtter Kommissionens forhandlingsudspil, men er ikke helt enig med det kompetente generaldirektorat i, at den offentlige sektor ikke er berørt af forhandlingerne. RU understreger, at der vil være direkte og indirekte forvaltnings- og finansieringsmæssige følger for de lokale og regionale myndigheder, navnlig hvad angår forsyningspligtydelser, og anmoder om, at der ikke afgives bindende tilsagn inden for GATS, førend der er foretaget en uvildig evaluering af dens økonomiske, sociale og miljømæssige konsekvenser,

1.8. går i princippet ind for inddragelse af miljøtjenester, som imidlertid må specificeres nærmere, og støtter i den sammenhæng kraftigt Kommissionens holdning, der går ud på, at forvaltningen og fordelingen af vandressourcer skal undtages herfra. Det må også sikres, at værdien af investeringer i miljøbeskyttelsesforanstaltninger og hygiejne, som de regionale og lokale myndigheder allerede har foretaget, ikke forringes,

1.9. er helt enig med Kommissionen i, at der ikke skal fremsættes liberaliseringstilbud inden for sundhed, uddannelse og audiovisuelle medier. Denne position bør fastholdes under hele GATS-forhandlingsprocessen,

1.10. mener ikke, at kultursektoren bør inddrages. Kommissionens forhandlingsudspil inden for området underholdningstjenester må ikke opfattes sådan, at det omfatter hele kulturområdet,

1.11. går kraftigt ind for at beskytte den intellektuelle ejendomsret og henviser til, at dette er et særlig vanskeligt område at regulere,

1.12. nærer bekymringer med hensyn til forhandlingerne om de nationale regler i lyset af artikel VI, stk. 4, i GATS, som åbner mulighed for, at bestemmelser via WTO's tvistbilæggelsesprocedure kan vurderes som "unødvendige handelshindringer" med den begrundelse, at de "er mere byrdefulde end nødvendigt for at sikre tjenesteydelsens kvalitet" og ikke imødekommer kriteriet "mindst begrænsende for handelen". WTO kan faktisk via sine tvistbilæggelsespaneler klassificere bestemmelser, som demokratisk valgte regeringer på alle niveauer har truffet med offentlighedens og miljøets beskyttelse for øje som ulovlige "ikke-toldmæssige handelshindringer". Det er imidlertid også vigtigt, at bestemmelser ikke anvendes som et dække for at begrænse konkurrencen eller nægte adgang til markeder ved at fastlægge urimelige betingelser.

2. Regionsudvalgets henstillinger

Regionsudvalget

2.1. opfordrer Kommissionen som WTO-forhandlingspartner til at tage hensyn til følgende synspunkter:

- liberaliseringen skal ikke betragtes som et mål i sig selv, men som et middel til øget velfærd, og skal derfor ikke kun tage hensyn til et enkelt perspektiv, men til den samlede sociale, økonomiske og institutionelle situation,

- WTO-forhandlingerne skal respektere princippet om regionalt og lokalt selvstyre som fastlagt i EU-traktatens artikel 6 og i konventets forslag om at indføje mere udførlige bestemmelser herom i den kommende forfatningstraktat,

- der må ikke fremsættes tilbud på områder, der ikke er liberaliseret inden for rammerne af EU,

- der må ikke indtages nogen WTO-forhandlingsposition, der kan have negative følger for de løbende EU-forhandlinger om udformningen af EU-lovgivningen om forsyningspligtydelser,

- det må sikres, at man i forbindelse med tvistbilæggelsesprocedurerne kan tage fat på manglende overholdelse - både under forhandlingerne og gennemførelsen - af WTO-principperne, navnlig frivillighedsprincippet og princippet om, at der ikke kan pålægges nogen privatiserings- og dereguleringspligt,

- det må sikres, at regionale og lokale love og vedtægter ikke klassificeres som "ikke-toldmæssige handelshindringer",

- det må forhindres, at udenlandske investeringer i virkeligheden foretages for at opnå støtte,

2.2. understreger det nødvendige i at opretholde princippet om adgang til forsyningspligtydelser, når det drejer sig om offentlige tjenesteydelser og tjenesteydelser af almen interesse,

2.3. støtter Kommissionens planer om at lette udvekslingen af kvalificeret arbejdskraft.

Inddragelse af de lokale og regionale myndigheder og af Regionsudvalget i EU's interne informations- og koordinationsindsats

2.4. konstaterer, at de regionale og lokale myndigheder er de vigtigste leverandører af offentlige tjenesteydelser, og at Regionsudvalget og disse myndigheder derfor på behørig vis må inddrages i den interne samordning,

2.5. bifalder Kommissionens bestræbelser på at forbedre gennemsigtigheden og inddrage interessegrupper fra alle relevante servicesektorer fra civilsamfundet og fra forskellige socioøkonomiske kredse, men gør opmærksom på, at de regionale og lokale myndigheder, i og med at de leverer størstedelen af de offentlige tjenesteydelser og tager initiativer og udøver beføjelser på grundlag af demokratiske beslutninger, ikke falder ind under denne kategori,

2.6. anbefaler, eftersom den internationale liberalisering også omfatter tjenesteydelser, at den fremtidige forfatning under afsnittet om handelspolitik foreskriver obligatorisk inddragelse af Regionsudvalget.

Bruxelles, den 3. juli 2003.

Albert Bore

Formand for

Regionsudvalget

(1) EFT L 336 af 3.12.1994, s. 3.

(2) EFT C 317 af 6.11.2000, s. 12.